|  |  |
| --- | --- |
| Lietuvos Respublikos Seimo Peticijų komisijai | 2024-05- Nr. SD-  Į 2024-04-30 Nr. S-2024-1913 |
|  |  |

**DĖL NUOMONĖS PATEIKIMO**

Lietuvos savivaldybių asociacija (LSA) susipažino su Lietuvos Respublikos Seimo Peticijų komisijos pateiktu V. Jurgilevičienės ir kitų pareiškėjų kreipimusi (peticija) dėl Lietuvos Respublikos vietos savivaldos įstatymo (VSĮ) 38 straipsnio pakeitimo, kuriuo yra siūloma seniūnaičiui, už jo kaip seniūnaičio veiklą, nustatyti nuo 3 iki 5 procentų tos savivaldybės, kurios seniūnaitis jis yra, mero darbo užmokesčio dydžio atlyginimą.

Informuojame, kad dauguma nuomonę išreiškusių savivaldybių (jų tarpe ir Klaipėdos miesto savivaldybė) sutinka su šiuo metu galiojančia Vietos savivaldos įstatymo 38 straipsnio 15 d. nuostata ir nemano, kad ją reikėtų keisti.

VSĮ 38 str. 8 d. aiškiai atriboja seniūnaičio atliekamas funkcijas nuo savivaldybės tarybos nario, savivaldybės administracijos direktoriaus, vicemero, savivaldybės kontrolės ir audito tarnybos valstybės tarnautojo ar darbuotojo, savivaldybės administracijos valstybės tarnautojo ar darbuotojo. VSĮ įtvirtinta, kad seniūnaitis yra rinktas bendruomenės atstovas, kurio atliekami veiksmai atliepia bendruomenės interesus. Pažymėtina ir tai, kad seniūnaičiai vykdydami savo funkcijas nėra atskaitingi savivaldybės tarybai ar administracijai, todėl sunku pasakyti, kiek jie praleidžia laiko atlikdami darbą, už kurį pagal pareiškėjų siūlomą VSĮ 38 str. 15 d. keitimo projektą, jiems turėtų būti mokamas atlygis.

Atkreipiame dėmesį, kad atlyginimas gali būti nustatomas už darbą atliekant seniūnaičio pareigas, o ne už veiklą. Nustačius seniūnaičiams atlyginimą už darbą, seniūnaičiai turėtų patys vesti savo darbo laiko apskaitos žiniaraščius, o tai didintų administracinę naštą tiek pačiam seniūnaičiui, tiek ir savivaldybei, nes seniūnaičių dirbtas laikas būtų sunkiai patikrinamas, o tai neužtikrins viešųjų finansų naudojimo skaidrumo. Pažymėtina ir tai, kad VSĮ nėra įvardintų konkrečių privalomų atlikti seniūnaičiui darbų už kuriuos būtų mokamas atlyginimas. Seniūnaitis turi teises ir pareigas, tačiau funkcijų, patenkančių į viešojo administravimo subjektų kompetenciją, neturi. Seniūnaitis taip pat neturi VSĮ apibrėžtos kompetencijos priimti sprendimus.

Siūlomo VSĮ 38 straipsnio 15 dalies pakeitimas pareikalaus savivaldybių papildomų finansinių išteklių, kurių kompensavimas nėra pagrįstas (pavyzdžiui, Joniškio rajono savivaldybei papildomas lėšų poreikis per metus sudarytų  apie 108 (3 proc.) – 170 tūkst. Eur (5 proc.)).

Seniūnaitijose yra aktyvios ir bendruomeninės organizacijos, kurios veiklą vykdo visuomeniniais pagrindais ir jų pirmininkams nėra mokama. Jeigu būtų pritarta V. Jurgilevičienės ir kitų pareiškėjų kreipimuisi, seniūnaitis gautų atlygį už dalyvavimą išplėstinėje seniūnaičių sueigoje, o bendruomenės atstovas ne.

Apibendrinant, dauguma savivaldybių pasisako, kad dabartinis teisinis reglamentavimas yra tinkamas, suteikiantis teisę kiekvienos savivaldybės tarybai skirti išmoką seniūnaičiui, nustatyti jos dydį ir atsiskaitymo tvarką.

Direktorė Roma Žakaitienė

Linda Kreimerytė, tel. 8 654 35 156, el. p. linda.kreimeryte@lsa.lt